Rasmus Lund-Nielsen (M), 2025-04-24:
Tak for det, formand.
Det er en af de vigtigste udfordringer, som vi skal have løst.
Som psykolog har jeg mødt mange forældre, som har befundet sig i dyb stress, sorg og desperation over, at deres barn ikke kan komme i skole, og også over, at hjælpen ofte enten er mangelfuld eller kommer alt for sent.
Derfor deler vi i Moderaterne intentionen med beslutningsforslaget, og vi skal have løst problemet med skolevægring, og det mener jeg også man kan sige vi er godt i gang med.
Mange af de initiativer, som vi vedtog i forbindelse med folkeskolens kvalitetsprogram, havde jo et eksplicit fokus på at forebygge skolevægring.
Man kan vel nærmest sige, at det var en af de overskrifter, der har guidet vores arbejde, og det var bl.a. det her forsøg med onlineundervisning målrettet elever, der skolevægrer, som er i gang nu, og som 17 kommuner er med i.
Personligt tror jeg på, at digital undervisning kan være en reel overgangsbro tilbage til fællesskabet for elever med langvarigt fravær.
Og vi tog også initiativ til at iværksætte en national undersøgelse for at afdække både omfanget af og karakteristika ved skolefravær, og vi styrkede trivselsindsatsen på flere forskellige måder, bl.a. afsatte vi betydelige midler til at opkvalificere lærere og pædagoger, bl.a. med specialpædagogisk viden og praksisnær sparring fra PPR, som jeg også tror kommer til at gøre en forskel.
Så gav vi også eleverne i udskolingen mere frihed til at præge deres eget skema, herunder med praktiske valgfag og muligheden for juniormesterlære.
Vi kan, som ministeren også var inde på, se, at der er en klart faldende motivation blandt mange elever i udskolingen, og jeg tror faktisk, at den her øgede fleksibilitet kan gøre forskellen mellem skoleglæde og skolevægring for en del af dem.
Men jeg er meget villig til også at gøre meget mere, og det tænker jeg også kunne ligge i naturlig forlængelse af den her igangværende undersøgelse om omfanget af skolevægring og årsagerne til det.
For jeg er også utålmodig og mener, at det er virkelig vigtigt, at vi sætter ind her.
Derfor bør skolevægring også være en guidende overskrift for den psykiatriaftale, som vi netop nu også er gået i gang med at forhandle om, og jeg ved, at forslagsstilleren her, fru Lise Bertelsen, også repræsenterer Det Konservative Folkeparti i de forhandlinger.
Vi kan jo se, at det i høj grad er de to diagnoser, der har været i meget stor vækst, og som samtidig så også har ført til mere skolevægring, da det ofte er en af de to diagnoser, man har, når man skolevægrer.
Så lad os også lytte til Trivselskommissionen, som jo både anbefalede mellemformer, og at vi gjorde mere i forhold til det lettilgængelige tilbud, og så anbefalede de også, at vi fik mobilerne ud af folkeskolerne.
Der er også et spændende studie fra Norge, der jo har vist, at mobningen falder meget, når man får mobilerne ud af folkeskolerne, for der er rigtig meget mobning, der foregår digitalt i dag, og det førte faktisk også til en mindre tilgang til psykiatrien på de skoler, hvor man fik mobilerne ud.
Så det synes jeg også er noget vi bør gøre.
Så der er med andre ord sat en bred, ambitiøs indsats i gang, og en handlingsplan ville i vid udstrækning nok pege på mange af de samme ting, vi allerede har igangsat, men som jo desværre ikke har fået effekt endnu, så lad os vente og se på, hvad resultaterne af vores mange gode initiativer bliver, inden vi beslutter at igangsætte en handlingsplan.
Det vigtige må være, hvad handlingen skal bestå af, og der har vi så en ekspert til bl.a. også at guide os i, hvad omfanget af problemet er.
Så meget er vi allerede i gang med at implementere, og jeg vil meget gerne drøfte med Folketingets partier, hvad vi yderligere kan gøre, men for nu kan vi ikke støtte beslutningsforslaget.
Tak for ordet.